Louis Esterhuizen se digbundel, Wat die water onthou, wen Proteaprys | Protea Boekhuis
Louis Esterhuizen se digbundel, Wat die water onthou, wen Proteaprys
by Izak on Sep 24th, 2011 Tweet
Louis Esterhuizen is as die wenner van die Proteaprys vir Poësie vir die beste Afrikaanse digbundel van 2010 aangewys vir sy bundel Wat die water onthou. Die prys is op Saterdagaand 24 September 2011 tydens die sewende jaarlikse Versindaba op Stellenbosch deur mev. Caro Wiese aan Esterhuizen oorhandig. Dit is die sewende jaar dat die prys toegeken is. Esterhuizen ontvang R10 000 prysgeld en ‘n geraamde protea.
Die volgende bundels was vanjaar onder die aanspraakmakers op die prys: Johan Lodewyk Marais met Diorama en Melt Myburgh met Oewerbestaan. Myburgh het tydens die Versindaba wel die Ingrid Jonker-prys vir sy debuutbundel in ontvangs geneem.
Die Proteaprys is voorheen aan Charl-Pierre Naudé (2005), Gilbert Gibson (2006), Antjie Krog (2007), Loftus Marais (2009) en Breyten Breytenbach (2008 en 2010) toegeken.
Oor die Proteaprys vir Poësie
Die prys word elke jaar toegeken vir die beste Afrikaanse digbundel wat by enige uitgewer gedurende die vorige jaar verskyn het.
Alle gepubliseerde digbundels gedurende die vorige jaar tot en met Januarie van die jaar waarin die prys toegeken word, verskyn het, kom outomaties in aanmerking.
’n Bundel word dus eenmalig oorweeg vir die prys.
Bloemlesings, versamelde werke, vertaalde werke en herdrukke kom nie in aanmerking nie.
Dieselfde digter mag die prys meer as een keer (vir verskillende bundels) ontvang.
Die beoordelaarspaneel bestaan uit drie lede wat deur Protea Boekhuis aangewys word. Vanjaar was dit Charl-Pierre Naudé, Marlies Taljard en Henning Pieterse.
Commendatio (opgestel deur prof. Henning Pieterse)
Water, as oerbron, as heilige en geduldige element, is die sentrale beeld in hierdie bundel. Tematies word hierdie simbool en metafoor – met betrekking tot binding, ontkieming, begin, einde, lewe en dood, kuns, geheue en liefde – regdeur in fyn afgewerkte, liriese verse ontgin, onder meer by wyse van talle see- en rivierbeelde en metafiksionele “akwarelle”. Kaplinski se woorde “No self. Water again water” en reëls uit Van Ostaijen se “Melopee” word vernuftig verwerk in gedig na gedig. Telkens word verskeie fasette van water ingespan in verse oor jeugherinneringe en dan, veral, die liefde. Wat die water onthou is ’n hoogtepunt in Louis Esterhuizen se oeuvre en ’n waardige wenner van die Proteaprys vir Poësie.
Wat Die Water Onthou deur Louis Esterhuizen
Cats: Afrikaans, Awards, Poetry, South Africa
Tags: Afrikaans, Awards, Beste Afrikaanse Digbundel, Caro Wiese, digbundel, Digkuns, Gedigte, Louis Esterhuizen, Poetry, Protea, Protea Boekhuis, Proteaprys, Proteaprys vir Poesie, Prys, South Africa, Stellenbosch, Versindaba, Wat die water onthoug
« Hennie Aucamp, Peter Snyders en Johann Nel lees gedigte voor by Open Book-skrywersfees
Launch of Sculpting the Earth by Strijdom van der Merwe at Casparus Restaurant »